

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

~~~~~00~~~~~

ກອງບັນຊາການ ປກສ ແຂວງຫຼວງພະບາງ

ຫ້ອງຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ ເລກທີ………./ຫຄຖ

ຫຼວງພະບາງ, ວັນທີ......./....../2016

**ຮ່າງບົດສະຫຼຸບ**

**ການເຄື່ອນໄຫວວຽກງານຄຸ້ມຄອງສຳມະໂນຄົວ**

**ແລະກໍ່ສ້າງຮາກຖານ ປີ2015 ແລະ ທິດທາງແຜນການປີ 2016**

- ອີງຕາມ ທິດທາງແຜນການປະຈຳປີ 2015 ຂອງກອງບັນຊາການ ປກສ ແຂວງຫຼວງພະບາງວາງອອກ ແລະການເຄື່ອນໄຫວຂອງຫ້ອງຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ, ບັນດາກອງບັນ ຊາການ ປກສ ເມືອງ.

1. **ສະພາບການຂອງໂລກ, ພາກພື້ນ, ການເຄື່ອນໄຫວຂອງຈັກກະພັດ ແລະອິດ ທິກຳລັງປໍລະປັກຕໍ່ພວກເຮົາ.**
2. **ສະພາບການຂອງໂລກ ແລະ ພາກພື້ນ.**

ສະພາບການຂອງໂລກ ແລະ ພາກພື້ນ 1 ປີຜ່ານມາມີການຜັນແປໄປຢ່າງສັບສົນ, ສະຫຼັບສັບຊອນ ເຊິ່ງມີເງື່ອນໄຂເອື້ອຍອຳນວຍ ແລະ ມີສິ່ງທ້າທາຍຫຼາຍດ້ານຕໍ່ສະຖຽນລະພາບ, ຄວາມໝັ້ນຄົງຂອງໂລກ ແລະ ພາກພຶ້ນ,ໃນການຊ່ວງຊິງແຜ່ອິດທິພົນຂອງປະເທດມະຫາອຳນາດໄດ້ປະກົດຕົວ ຂຶ້ນຢ່າງຈະແຈ້ງ, ຄວາມຂັດແຍ່ງທາງດ້ານເມືອງ, ເສດຖະກິດ, ສາສະໜາ ແລະ ດິນແດນ, ການປະທ້ວງໂຄດລົ້ມຜູ້ນຳຂອງບັນດາປະເທດຕ່າງໆ, ການປະທະກັນດ້ວຍກຳລັງປະກອບອາວຸດລະຫວາງ ປະເທດ, ພາຍໃນປະເທດ ຍັງສືບຕໍ່ເກີດຂຶ້ນຢູ່ຫຼາຍຂົງເຂດ, ຫຼາຍປະເທດໃນໂລກ ແລະ ບັນຫາໄພ ທຳມະຊາດ, ແຜ່ນດິນໄຫວ, ນ້ຳຖ້ວມຍັງເກິດຂຶ້ນ, ເຊິ່ງເປັນໄພຂົ່ມຂູ່ຕໍ່ການພັດທະນາເສດຖະກິດ ຂອງໂລກ ແລະ ພາກພື້ນ.

1. **ກົນອຸບາຍ ແລະ ການເຄື່ອນໄຫວ່ຂອງອິດທິກຳລັງປໍລະປັກຕໍ່ປະເທດເຮົາ ກໍ່ຄື ແຂວງຫຼວງພະບາງ.**

ພວກອິດທິກຳລັງປໍລະປັກ ແລະ ກຸ່ມຄົນບໍ່ດີຍັງສືບຕໍ່ປະຕິບັດກົນອຸບາຍຍຸດທະສາດຫັນປຽນ ໂດຍສັນຕິ, ໃຊ້ທຸກເລ່ລ່ຽມ ແລະ ມີວິທີການເຄື່ອນໄຫວທຳລາຍຫຼາຍດ້ານ, ທັງມີລັກສະນະຕັ້ງໜ້າ ເປິດເຜີຍ, ປິດລັບ ໃນການແຊກຊືມເຂົ້າພາຍໃນເພື່ອເຄື່ອນໄຫວພົວພັນ ແລະ ໂຄງສະນາດຶງດູດກຳ ເອົາປະຊາຊົນບັນດາເຜົ່າຜູ້ຮູ້ເຖົ່າບໍ່ເຖິງການຢູ່ຮາກຖານເຂດຫ່າງໄກສອກຫຼິກ, ເຄື່ອນໄຫວສວຍໃຊ້ສາ ສະໜາເປັນເຄື່ອງມືໃນການສ້າງກະແສແນວຄິດທີ່ບໍ່ຖືກຕ້ອງໃຫ້ປະຊາຊົນ ເພື່ອສ້າງກຳລັງບົມຊອນຢູ່ ຮາກຖານໃນສະເພາະໜ້າ ແລະ ຍາວນານ, ນອກຈາກນີ້ພວກເຂົ້າຍັງໄດ້ນຳໃຊ້ສື່ສັງຄົມອອນໄລ ເຊັນ ອີນເຕີເນັດ, ເຟສບຸກ ເພື່ອໂຄງສະນາຊວນເຊື່ອ, ປັ່ນປ່ວນເຮັດໃຫ້ສັງຄົມບໍ່ມີຄວາມສະຫງົບ.

1. **ສະພາບຄວາມບໍ່ເປັນລະບຽບຮຽບຮ້ອຍໃນສັງຄົມຢູ່ພາຍໃນແຂວງ.**

ບັນຫາປະກົດການຫຍໍ້ທໍ້ໃນສັງຄວາມຍັງເກີດຂຶ້ນຢ່າງຕໍ່ເນື່ອງ ເຊິ່ງສ້າງຄວາມເສຍຫາຍໃຫ້ສັງ

ຄົມຢ່າງບໍ່ໜ້ອຍເປັນຕົ້ນແມ່ນ ບັນຫາຢາເສບຕິດ, ປຸ້ນຊັບ, ຊີງຊັບ, ລັກຊັບ, ບັນຫາອຸປະຕິເຫດ, ບັນ ຫາການດັດແປງເອກະສານຂຶ້ນທະບຽນສຳມະໂນຄົວ, ບັນຫາການຍົກຍ້າຍຂອງພົນລະເມືອງໂດຍບໍ່ ຖຶກຕ້ອງຕາມລະບຽບຫຼັກການ ແລະ ອື່ນໆ ໄດ້ສ້າງຜົນກະທົບໂດຍກົງຕໍ່ການພັດທະນາເສດຖະກິດ ແລະ ຄວາມເປັນລະບຽບຮຽບຮ້ອຍຂອງສັງຄົມ.

1. **ການຈັດຕັ້ງປະຕິບັດ 4 ຄາດໝາຍ, 4 ບຸກທະລຸ.**

**ກ. ການຈັດຕັ້ງປະຕິບັດ 4 ຄາດໝາຍ.**

1. ກຳລັງປະກອບອາວຸດ ໂດຍສະເພາະກຳລັງປ້ອງກັນຄວາມສະຫງົບ ໄດ້ຮັບປະກັນເຮັດໃຫ້ ຮາກຖານ ຂອງແຂວງ ມີສະຖຽນລະພາບທາງດ້ານການເມືອງ, ສັງຄົມມີຄວາມສະຫງົບປອດໄພໂດຍ ພື້ນຖານ.

2. ກຳລັງຢູ່ຮາກຖານສາມາດຄວບຄຸມໄດ້ຄວາມບໍ່ເປັນລະບຽບຮຽບຮ້ອຍທາງດ້ານສັງຄົມ,ດຳ ເນີນການສະກັດກັ້ນ ແລະ ແກ້ໄຂບັນຫາຢູ່ຮາກຖານໄດ້ລະດັບທີດີ.

3. ໄດ້ເອົາໃຈໃສ່ກໍ່ສ້າງ ແລະ ປັບປຸງກຳລັງປ້ອງກັນຄວາມສະຫງົບຢ່າງຕໍ່ເນື່ອງໂດຍສະເພາະ ແມ່ນຖັນແຖວພະນັກງານ-ນັກຮົບ, ປກສ ບໍລິການປະຊາຊົນ, ປກສ ບ້ານ ໃຫ້ມີຄວາມໜັກແໜ້ນ ທາງດ້ານການເມືອງ, ມີຄວາມເຂັ້ມແຂງທາງດ້ານການຈັດຕັ້ງ, ມີຄວາມສຳນິສຳນານທາງດ້ານວິຊາ ສະເພາະ, ມີລະບຽບວິໄນເຂັ້ມງວດ, ມີຄວາມບໍລິສຸດສັດຊືຕໍ່ໜ້າທີວິຊາສະເພາະ.

4. ຮັບປະກັນໃຫ້ແກ່ການເຄື່ອນໄຫວປະຕິບັດໜ້າທີ່ຂອງກຳລັງ ເຊິງໄດ້ຊຸກຍູດ້ານແຜນການ ງົບປະມານເພື່ອສະໜອງວັດຖຸຮັບໃຊ້ເຂົ້າໃນວຽກງານວິຊາສະເພາະຢ່າງເປັນລະບົບ ແລະ ຮັບປະ ກັນໃນຄວາມສາມາດກຸ້ມຕົນເອງ, ເພິງຕົນເອງຢູ່ຮາກຖານໄດ້ດີສົມຄວນ.

**ຂ. ການຈັດຕັ້ງປະຕິບັດ 4 ບຸກທະລຸ.**

1. ໄດ້ເອົາໃຈໃສ່ຫັນປຽນແນວຄິດຮັກສາເດີມ, ບໍ່ສະດຸ້ງໄວ, ແນວຄິດມີແຕ່ເວົ້າ, ບໍ່ຮູ້ເຮັດ, ບໍ່ຮູ້ ແກ້ໄຂ,ບໍ່ຍອມຮັບຮູ້ ແລະ ຮໍ່າຮຽນນຳໝູ່ຄູ່, ສ້າງແນວຄິດຖືເອົາການເຮັດວຽກຕົວຈິ່ງເປັນເປົ້າໝາຍ ປັບປຸງໃຫ້ເຂັ້ມແຂງ, ແກ້ໄຂແນວຄິດອາດຍາສິດ, ປຽບທຽບສັ່ງຊາ.
2. ໄດ້ຕັ້ງໜ້າ ສ້າງພະນັກງານນຳພາຂັ້ນຕ່າງໆທີ່ມີອະນາຄົດ ແລະ ມີຄຸນທາດການເມືອງໜັກ ແໜ້ນ, ຍົກລະດັບວິຊາສະເພາະໃຫ້ພະນັກງານ-ນັກຮົບ, ໂດຍສະເພາະແມ່ນຝຶກອົບຮົມ ປກສ ບໍ ລິການປະຊາຊົນ, ປກສ ບ້ານຢູ່ຮາກຖານໃຫ້ມີຄວາມຮູ້, ຄວາມສາມາດ, ເພີ່ມຂຶ້ນຫຼາຍກວ່າເກົ່າ.
3. ໄດ້ເອົາໃຈໃສ່ປັບປຸງ ລະບອບລະບຽບແບບແຜນວິທີການເຮັດວຽກງານຕ່າງໆທີເປັນສິ່ງກົດ ໜ່ວງ, ທ່ວງດຶງໃນການຈັດຕັ້ງປະຕິບັດໜ້າທີ່ໃຫ້ທັນກັບຄວາມຕ້ອງການ ແລະ ສອດຄອງກັບວຽກງານວິຊາສະເພາະໃນແຕ່ລະໄລຍະ.
4. ໄດ້ເອົາໃຈໃສ່ປັບປຸງພຶ້ນຖານໂຄງລ່າງ, ສະຖານທີເຮັດວຽກ ໂດຍສະເພາະແມ່ນຢູ່ຮາກຖານ ກຸ່ມບ້ານ, ບົນພື້ນຖານການສະໜັບສະໜູນຊ່ວຍເຫຼືອຂອງອຳນາດການປົກຄອງບ້ານກໍ່ຄືອົງການຈັດ ຕັ້ງທີ່ກ່ຽວຂ້ອງຢູ່ແຕ່ລະຂົງເຂດ ແລະ ໄດ້ຊຸກຍູ້ປຸກລະດົມພະນັກງານ-ນັກຮົບແຕ່ລະຂັ້ນໃນການສົ່ງ ເສີມສ້າງເສດຖະກິດໃນການແກ້ໄຂຄວາມທຸກຍາກຂອງພະນັກງານ.
5. **ການຈັກຕັ້ງປະຕິບັດ ບັນດາວຽກງານວິຊາສະເພາະ.**
6. **ວຽກງານການເມືອງນຳພາແນວຄິດ**

ໄດ້ເອົາໃຈໃສ່ສືກສາອົບຮົມການເມືອງແນວຄິດ, ຕໍ່ກັບພະນັກງານ ນັກຮົບຢ່າງເນື່ອງນິດລຽນຕິດເປັນວຽກງານພື້ນຖານ, ໂດຍສະເພາະແມ່ນການປະຕິບັດວຽກງານ ປກຊ-ປກສ ໃນທົົ່ວປວງຊົນຮອບ ດ້ານຂອງພັກໃນໄລຍະໃໝ່ ແລະ ຕິດພັນກັບການກວດກາພາຍໃນກຳລັງພະນັກງານ-ນັກຮົບພາຍໃນ ຫ້ອງ, ກຳລັງ ປກສ ບໍລິການປະຊາຊົນ, ປກສ ບ້ານ ພ້ອມທັງນຳເອົາແນວທາງນະໂຍບາຍຂອງພັກ-ລັດ, ມະຕິ, ຄຳສັ່ງ, ຂໍ້ກຳນົດ, ກົດໝາຍ ແລະ ມູນເຊື້ອຂອງກຳລັງປ້ອງກັນຄວາມສະຫງົບ ເພື່ອຈັດຕັ້ງເຜີຍແຜ່ໃຫ້ພໍ່ແມ່ປະຊາຊົນຮັບຮູ້ ແລະ ມີສ່ວນຮວມເຂົ້າໃນວຽກງານປ້ອງກັນຊາດ, ປ້ອງກັນຄວາມສະຫງົບຢູ່ໃນຮາກຖານ.

1. **ວຽກງານຫັນລົງກໍ່ສ້າງຮາກຖານ ປັບປຸງຄວາມສະຫງົບ.**

ໂດຍປະຕິບັດຕາມມາດຕະການຍຸດທະສາດ ຫັນລົງກໍ່ສ້າງຮາກຖານການເມືອງ ຕິດພັນກັບການພັດທະນາຊົນນະບົດຮອບດ້ານ ເພື່ອແກ້ໄຂຄວາມທຸກຍາກ ແລະ ປັບປຸງຍົກລະດັບຊີວິດການເປັນຢູ່ຂອງປະຊາຊົນ ບັນດາເຜົ່າຢູ່ຮາກຖານໃຫ້ສູ່ງຂຶ້ນຢ່າງບໍ່ຢຸດຢັ້ງ ເຮັດໃຫ້ບ້ານກາຍເປັນພື້ນຖານທາງດ້ານການເມືອງເສດຖະກິດ-ສັງຄົມ-ວັດທະນະທຳ ແລະ ເຮັດໃຫ້ວຽກງານ ປ້ອງກັນຊາດ-ປ້ອງກັນຄວາມສະຫງົບ ມີຄວາມໝັ້ນຄົງຍືນຍົງ, ເພາະສະນັ້ນວຽກການສ້າງຄອບຄົວ ແລະ ບ້ານປ້ອງກັນຄວາມສະຫງົບດີ, ຈິງເປັນວຽກງານໜຶ່ງຢູ່ໃນ ວຽກງານການສ້າງບ້ານເປັນຫົວໜ່ວຍພັດທະນາ, ສ້າງບ້ານໃຫຍ່ໃຫ້ກ່າຍເປັນຕົວເມືອງນ້ອຍໃນຊົນນະບົດ, ໂດຍສະເພາະໃນປີ 2015 ສາມາດກວດກາຄອບຄົວ, ບ້ານໄດ້ຮັບນາມມະຍົດ ເປັນຄອບຄົວ ບ້ານປ້ອງກັນຄວາມສະຫງົບດີ ແລະ ເກັບກຳຂໍມູນໃນການສ້າງຄອບຄົວ, ບ້ານປ້ອງກັນຄວາມສະຫງົບດີມີ 122 ບ້ານ 7,562 ຄອບຄົວໃນທົ່ວແຂວງ, ທ່ານເຈົ້າເມືອງໄດ້ຮັບຮອງເອົາຄອບຄົວປ້ອງກັນຄວາມສະຫງົບດີມີ 5,165 ຄອບຄົວ, ໃນນີ້ມີຄອບຄົວໄດ້ຮັບໜາມມະຍົດສອງປີສອນມີ 205 ຄອບຄົວ, ທ່ານເຈົ້າແຂວງອອກຂໍ້ຕົກລົງຮັບຮອງເອົາບ້ານປ້ອງກັນຄວາມສະຫງົບດີມີ 83 ບ້ານ, ໃນນີ້ມີບ້ານໄດ້ຮັບນາມມະຍົດສອງປີສອນມີ 3 ບ້ານ, ແລະ ປະກາດເປັນບ້ານປ້ອງກັນຄວາມສະຫງົບດີໄປແລ້ວມີ 70 ບ້ານ, ຍັງບໍ່ທັນປະກາດມີ 13 ບ້ານໃນທົ່ວແຂວງ.

1. **ວຽກ​ງານ ປກສ ບໍລິການ​ປະຊາຊົນ ​ແລະ ປກສ ບ້ານ.**

​ໄດ້ເອົາໃຈໃສ່ປັບປຸງກຳລັງປ້ອງກັນຄວາມສະຫງົບຢູ່ຮາກຖານ ໃຫ້ມີຄວາມໜັກແໜ້ນ ທາງດ້ານການເມືອງ, ມີຄວາມເຂັ້ມແຂງທາງດ້ານການຈັດຕັ້ງ, ມີຄວາມສາມາດດ້ານວິຊາສະເພາະ ເພື່ອເປັນແກ່ນສານໃຫ້ແກ່ ວຽກງານປ້ອງກັນຄວາມສະຫງົບຢູ່ຮາກຖານ, ໃນການສ້າງບ້ານປ້ອມໝັ້ນ ແລະ ກຸ່ມບ້ານສູ້ຮົບຕິດລ່ຽນຢູ່ບໍລິເວນເຂດຈຸດສຸມ, ມາຮອດ​ປະຈຸ​ບັນ​ພວກ​ເຮົາ​ໄດ້​ປະກອບມີ ປກສ ບໍລິການ​ປະຊາຊົນ​ ມີ 412 ສະຫາຍ, ຍິງ 3 ສະຫາຍ ແລະ ມີ ປກສ ບ້ານ​ທັງ​ໝົດ 6,878 ສະຫາຍ, ຍິງ 4 ສະຫາຍ, ໄດ້​ສ້າງຕັ້ງ​ເປັນ 98 ກອງຮ້ອຍ, 268 ໝວດ 797 ໝູ່ ແລະ ໄດ້ເປິດຝຶກອົບຮົມຍຸດທະວິທີ, ວິ ຊາສະເພາະໃຫ້ກຳລັງ ປກສ ບໍລິການ ປະຊາຊົນ ປກສ ບ້ານໃນ 3 ຈຸດ ມີ ປກສ ບໍລິການປະຊາຊົນເຂົ້າຮ່ວມ 48 ສະຫາຍ, ປກສ ບ້ານ 367 ສະຫາຍ, ຍິງ 4 ສະຫາຍ ແລະ ປັບປຸງກອງຮ້ອຍ, ໝວດ, ໝູ່ມີ 20 ກອງຮອ້ຍ, 52 ໝວດ, 120 ໝູ່, ນອກຈາກນີ້ກໍ່ໄດ້ເອົາໃຈໃສໃນການກວດກາເກັບກໍາເປົ້າໝາຍຢູ່ໃນຮາກຖານມີ ເປົ້ໝາຍທັງໝົດ 3,363 ຄົນ, ຍິງ 235 ຄົນ, ໃນນີ້ມີເປົ້າໝາຍການເມືອງ 86 ຄົນ ຍິງ 22 ຄົນ, ເປົ້າໝາຍອາຍາມີ 3,277 ຄົນ, ຍິງ 213 ຄົນ, ໄດ້ສຶກສາອົບຮົມແກ້ໄຂຂັ້ນພື້ນຖານທອງຖິ່ນມີ 2983 ຄົນ, ຍິງ 120 ຄົນ, ສົ່ງໃຫ້ກອງບັນຊາການ ປກສ ເມືອງສຶກສາອົບຮົມແກ້ໄຂມີ 127 ຄົນ ແລະ ເປົ້າໝາຍມີການປ່ຽນແປງມີ 2510 ຄົນ, ຍິງ 80 ຄົນ.

1. **ວຽກງານຄຸ້ມຄອງສຳມະໂນຄົວ**

ໄດ້ປະສານ​ສົມທົບ​ກັບ​ກອງ​ບັນຊາ​ການ​ ປກສ ​ເມືອງ ໃນການເຄື່ອນໄຫວ, ຄຸ້ມຄອງ, ຕິດຕາມ

ກວດກາ ເພື່ອເຮັດໃຫ້ວຽກງານຈົດທະບຽນ, ຄຸ້ມຄອງພົນລະເມືອງມີຄວາມຊັດເຈນ ແລະ ມີຄວາມຖຶກຕ້ອງສະໜອງຂໍ້ມູນເປັນລະບົບ ຮອບດ້ານ ແລະ ຄົບຖວນໃນ​ທົ່ວ​ແຂວງ​ຫຼວງພະ​ບາງ​ມີ 12 ເມືອງ, 108 ກຸ່ມ, 753 ບ້ານ, 5,391 ໜ່ວຍ 79,299 ຄອບຄົວ 80,816 ຫຼັງຄາ​ເຮືອນ, ​ພົນລະ​ເມືອງ 447,007 ຄົນ, ຍິງ 221,401 ຄົນ, ອາຍຸ 15 ປີ​ຂຶ້ນ​ໄປ 285,000 ຄົນ, ຍິງ 144,956 ຄົນ, ຄອບຄົວລາວ​ລຸ່ມ 30,174 ຄອບຄົວ ມີ 152,245 ຄົນ, ຍິງ 76,326 ຄົນ, ຄອບຄົວກຶມ​ມຸ 37,793 ຄອບຄົວ, ມີ 215,258 ຄົນ, ຍິງ 105,976 ຄົນ, ຄອບຄົວມົ້ງ 11,232 ຄອບຄົວ, ມີ 79,335 ຄົນ, ຍິງ 39,014 ຄົນ, ມີ​​ຊາວຕ່າງ​ດ້າວ​ 100 ຄອບຄົວ, ​ພົນລະ​ເມືອງ 169 ຄົນ, ຍິງ 85 ຄົນອາຍຸ 15 ປີ​ຂຶ້ນ​ໄປ​ມີ 163 ຄົນ ຍິງ 80 ຄົນ, ໃນນີ້ຍັງບໍ່ທັນໄດ້ຈົດທະບຽນສຳມະໂນຄົວມີ 2,634 ຄອບຄົວ, ຈຳນວນພົນ 14,602 ຄົນ, ຍິງ 7,195 ຄົນ, ອາຍຸ 15 ປີຂຶ້ນໄປມີ 8,103 ຄົນ, ຍິງ 3,920 ຄົນ, ສາຍເຫດຍັງບໍ່ທັນໄດ້ຈົດທະບຽນສຳມະໂນຄົວຍ້ອນຍົກຍ້າຍມາຢູ່ໃໝ່, ມາເປັນເຂີຍ ເປັນໃຜ້ ແລະ ເກິດໃໝ່, ນອກນີ້ກໍ່ໄດ້ປະສານກັບກອງບັນຊາການ ປກສ ເມືອງງອຍລົງກວດກາເກັບກຳຂໍ້ມູນຊາວມົ້ງຫວຽດນາມທີ່ເຂົ້າມາຕັ້ງຖິ່ນຖານໂດຍບໍ່ຖຶກຕ້ອງມີ 2 ຄອບຄົວ, ມີຈຳນວນພົນ 14 ຄົນ ຍິງ 5 ຄົນ ແລະ ສົມທົບກັບກອງບັນຊາການ ປກສ ເມືອງນານ, ກວດກາແກ້ໄຂການຂຶ້ນທະບຽນສຳມະໂນຄົວໂດຍບໍ່ຖຶກຕ້ອງມີ 2 ຄົນ, ນອກຈາກນີ້ກໍ່ໄດ້ຮັບການລານງານຈາກ ກອງບັນຊາການ ປກສ ເມືອງປາກອູ ໃນການກວດກາເກັບກຳຂໍ້ມູນຄົນລະເມືອງລາວ ລັກແຕ່ງງານກັບຄົນຕ່າງປະເທດມີ ທັງໝົດ 24 ຄົນ.

* ​ສະພາບການ​ເໜັງ​ຕີງ​ຂອງ​ພົນລະ​​ເມື​ອງ​ໃນໜື່ງປີຜ່ານມາ: ເກີດ​ໃໝ່ 1,531 ຄົນ, ຍິງ 769 ຄົນ ​ເສຍ​ຊີວິດ 484 ຄົນ, ຍິງ 231 ຄົນ, ຍົກຍ້າຍ​ມາ​ຕ່າງ​ແຂວງ​ເປັນບຸກຄົນມີ 37 ຄົນ, ຍິງ 13 ຄົນ,ເປັນຄອບຄົວ 16 ຄອບຄົວ ມີ 119 ຄົນ,ຍິງ 67 ຄົນ, ມີຄົນພັກ​ເຊົາຊົ່ວຄາວທັງໝົດ 13,123 ຄົນ, ຍິງ 5,341 ຄົນ, ໃນນີ້ມີຕ່າງປະເທດ 5,720 ຄົນ, ຍິງ 2,545 ຄົນ, ຍົກຍ້າຍ​ໄປ​ຕ່າງ​ແຂວງເປັນ​ບຸກຄົນມີ 16 ຄົນ ຍິງ 7 ຄົນ, ເປັນ​ຄອບຄົວ 35 ຄອບຄົວ, ມີ 224 ຄົນ, ຍິງ 110 ຄົນ, ໃນ​ນີ້ຍົກຍ້າຍ​ໄປ​ບໍ່​ຖືກຕ້ອງ​ເປັນບຸກຄົນ 9 ຄົນ, ຍິງ 4 ຄົນ, ເປັນຄອບຄົວ 24 ຄອບຄົວ, ມີ 167 ຄົນ, ຍິງ 81 ຄົນ ຄົນບໍ່ມີໜ້າຊົ່ວຄາວມີ 711 ຄົນ, ຍິງ 319 ຄົນ, ໃນນີ້ໄປອອກແຮງງານຢູ່ຕ່າງປະເທດ(ໄທ)ມີ 447 ຄົນ, ຍິງ 208 ຄົນ.

1. **ວຽກ​ງານ​ອອກ​ບັດປະ​ຈໍາ​ຕົວ​ປະຊາຊົນ​ລາວ.**

ໃນໜື່ງປີ​ຜານ​ມາ​ຮັບຄຳຮ້ອງປະກອບບັດປະ​ຈໍາ​ຕົວ​​ພົນລະ​ເມືອງ​ລາວໄດ້ທັງ​ໝົດ 6,774 ຄົນ,​ ຍິງ

2,714 ຄົນ, ​ແຍກ​ລາຍ​ນີ້ວມື 5,726 ສະບັບ, ເກັບ​ມ້ຽນສໍ​າ​ເນົາ​ໄດ້ 5,700 ຊຸດ, ຜະລິດ​ໄດ້​ທັງໝົດ 8,945 ບັດ, ພິມເປືອນ 300 ບັດ ຍ້ອນເຄື່ອງຈັກ, ຈ່າຍ​ບັດ​ອອກ​ໃຫ້​ປະຊາຊົນ​ໄດ້​ນໍາ​ໃຊ້​ມີ 6,135 ບັດບັດ​ປ່ຽນ​ 1,177 ບັດ.

ໄດ້​ສົມທົບກັບກອງບັນຊາການ ປກສ ເມືອງ ລົງອອກບັດປະຈຳຕົວ ໃຫ້ພໍ່ແມ່ປະຊາຊົນ ແລະ ພະນັກງານ-ນັກຮົບ ຢູ່ເມືອງພູຄູນ, ເມືອງນານ, ເມືອງງອຍ, ເມືອງນ້ຳບາກ, ເມືອງປາກອູໄດ້ທັງໝົດ 1,021ຄົນ,ໄດ້ສຳເລັດ, ນອກນີ້ພວກເຮົາກໍ່ໄດ້ປະສານສົມທົບກັບພະນັກງານ ບໍລິສັດລາວສະກາຍໂທ ລະຄົມ ເພື່ອອຳນວຍຄວາມສະດວກໃນການຕິດຕັ້ງເຄື່ອງອຸປະກ່ອນດ້ວຍລະບົບທີທັນສະໄໝ, ໄລຍະ

ທີ 3 ມີ 12 ຈຸດໄດ້ຮັບຜົນສຳເລັດໂດຍພື້ນຖານ.

1. **ວຽກ​ງານ​ອາຊີບ-ພາຫະນະ​ພິ​ເສດ.**

ໂດຍປະຕິບັດຕາມ ພາລະບົດບາດ, ສິດໜ້າທີ ຄວາມຮັບຜິດຊອບໃນການກວດກາຄຸ້ມຄອງ ແລະ ອອກໃບອານຸຍາດນຳໃຊ້ ກາປະທັບມີທັງໝົດ 79 ໜ່ວຍ, ອອກໃຫ້ນັກທຸລະກິດ ກາແປດຫຼຽມ 40 ໜ່ວຍ ກາລັດກາມົນ 32 ໜ່ວຍ ແລະ ກາສີຫຼຽມ 7 ໜ່ວຍ, ນອກຈາກນີ້ໄດ້ປະສານສົມທົບກັບບັນດາພະແນກ ການຂອງແຂວງ ແລະ ບັນດາທຸລະກິດໃນການລົງກວດກາການນຳໃຊ້ກາປະທັບ ຢູ່ຕາມຫົວໜ່ວຍ ທຸລະກິດ, ພະແນກການທີ່ກ່ຽວຂ້ອງມີທັງໝົດ 59 ພະແນກການ,ມີການນຳໃຊ້ກາປະທັບທັງໝົດ 1507 ໜ່ວຍ ໃນນີ້ຜ່ານການກວດກາສາມາດພົບເຫັນຈຳນວນ ກາທີນຳໃຊ້ຍັງບໍທັນຖືກຕ້ອງຕາມດຳລັດ 218 /ນຍ ລົງວັນທີ 19/7/2005 ວ່າດ້ວຍການຄຸ້ມຄອງ ແລະ ນຳໃຊ້ກາປະທັບ ມີຈຳ ນວນ 916 ໜ່ວຍ, ສວນຫຼາຍແມ່ນກາຊື່ແຈ້ງ ແລະ ສາມາດຢຶດເຄື່ອງຈັກຜະລິດກາປະທັບໄດ້ຈຳນວນ 1 ເຄື່ອງ, ປະຈຸບັນຍັງຮັກສາໄວ້ຢູ່ຫ້ອງການວິຊາສະເພາະ.

* ໄດ້ກວດກາເອກະສານການປະກອບບັດ ແລະ ປຽນບັດອາວຸດເສິກໃຫ້ພະນັກງານ-ນັກຮົບ, ນັກ ທຸລະກິດໂດຍຖຶກຕ້ອງຕາມລະບຽບການມີທັງໝົດ 58 ກະບອກ, ນັກທຸລະກິດ 14 ກະບອກ, ພະນັກ ງານປົກຄອງມີ 2 ກະບອກ, ພະນັກງານພາຍໃນກຳລັງ 42 ກະບອກ ແລະ ປະສານສົມທົບກັບກອງບັນ ຊາການ ປກສ ເມືອງຊຽງເງິນ, ເມືອງພູຄູນໃນການເກັບກູ້ອາວຸດລາເນື້ອ ແລະ ມອບຮັບໃຫ້ທາງວິຊາສະ ເພາະ ຂອງຫ້ອງ ມີຈຳນວນ 966 ກະບອກ, ພ້ອມນີ້ກໍ່ໄດ້ມອບໃຫ້ຫ້ອງພະທາທິການເປັນຜູ້ເກັບມ້ຽນຈຳນວນ1126 ກະ ບອກ.
* ປະສານສົມທົບກັບໜ່ວຍສະເພາະກິດຂອງແຂວງ, ກອງບັນຊາການ ປກສ ເມືອງຫຼວງພະບາງ ແລະ ປະສານງານກັບໜ່ວຍສະເພາະກິດຂອງແຂວງ ລົງກວດກາບັນດາຮ້ານທີຂາຍທາດແຕກ, ທາດລະເບິດ ແລະ ວັດຖຸທີສາມາດຜະລິດເປັນອາວຸດໄດ້, ເຊິ່ງສາມາດຢຶດຂອງກາງໄດ້ວັດຖຸສານແຮ່ທາດ 20 ເປົາ ມີນຳໜັກ 500 ກິໂລ, ນໍ້າບ່າ 60 ລິດ, ຄ້ອນຊອດໄຟຟ້າຂະໜາດໃຫຍ່ມີ 9 ອັນ, ຂະໜາດກາງມີ 5 ອັນຂະໜາດນ້ອຍມີ 7 ອັນ, ຄ້ອນຟາດເລດມີ 5 ອັນ, ຄ້ອນຟາດກາງມີ 6 ອັນ, ຄ້ອນຟາດນ້ອຍມີ 3 ອັນ, ບັ້ງ ໄຟດອກ 18 ບັ້ງ, ກະໂພກຕ້ອບແຕັບ 38 ກັບ, ກະໂພກກັບຂີດ 35 ກັບ, ທູບໄຟສີ 23 ດອກ, ທູບແສງດອກໄມ້ 22 ດອກ, ບັ້ງໄຟສີ 23 ດອກ, ບັ້ງໄຟພຸ 200 ນັດ 1 ບັ້ງ, 30ນັດ 1ບັ້ງ, ກະໂພແຕກເທິງອາກາດ 13 ດອກ, ທູບສີ 25 ມັດ, ນອກຈາກນີ້ກໍ່ໄດ້ປະສານງານກັບພະແນກທະແຫຼ່ງຂ່າວວັດທະນະທຳ ແລະ ທ່ອງທ່ຽວແຂວງ, ລົງກວດກາບັນດາຫ່າງຮ້ານບັນເທິງ, ຮ້ານຄາລາໂອເກະ, ຮ້ານກິນດື່ມ, ແລະ ກວດກາ ປ້າຍໂຄສະນາມີການເຄື່ອງໄຫວທັງໝົດ 31 ຄັ້ງ ມີ 23 ຮ້ານ, ສັງໂຈະກິດຈະການ 3 ຮ້ານ, ບໍ່ໄດ້ມາດຖາເງືອນໄຂ 2 ຮ້ານ, ພ້ອມນີ້ກໍ່ໄດ້ກວດການພົບເຫັນຮ້ານເກມທີເປິດບໍລິການໂດຍບໍ່ຖຶກຕ້ອງ ສາມາດຢຶດຂອງ ກາງເປັນເກມຢອດຫຼຽນຈຳນວນ 4 ເຄຶ່ອງ, ເກມປູ-ປາຈຳນວນ 1 ໜ່ວຍ, ຫຼຽນຢອກຫຼິ້ນເກມ 19 ກິໂລ ແລະ ກວດກາພົບເຫັນ ເກມອອນລາຍ 21 ເຄຶ່ອງ, ເກມໃສ່ແຜນ 10 ເຄຶ່ອງ, ໂຕະສະນຸກເກີຈຳນວນ 36 ໂຕະ.

1. **ດ້ານ​ອ່ອນ ​ແລະ ຂໍ້ຄົງຄ້າງ.**

**ຄຽງຄູ່ດ້ານດີ ແລະ ຜົນງານທີ່ຍາດມາໄດ້ພວກເຮົາກໍ່ຍັງມີຂໍ້ຄົງຄ້າງບາງດ້ານເຊັນ:**

1. ວຽກງານ​ສຶກສາ​ອົບຮົມການ​ເມືອງ​-ແນວ​ຄິດ​ໄດ້ມີຄວາມພະຍາຍາມສູງ ແຕ່ມີບາງພະແນກ, ບາງເມືອງ, ບາງຮາກຖານບ້ານ, ​ຍັງ​ບໍ່​ທັນເຮັດໄດ້ດີ ຈິ່ງ​ເປັນສາ​ເຫດ​ເຮັດ​ໃຫ້​ພະນັກງານ-ນັກຮົບ​, ປກສ ບໍລິການປະຊາຊົນ, ປກສ ບ້ານ,ຈຳນວນ​ໜຶ່ງຂາດຄວາມຮັບຜິດຊອບຕໍ່ໜ້າທີ ວຽກງານທີຂັ້ນເທິງມອບໝາຍໃຫ້.
2. ການຫັນລົງ​ກໍ່ສ້າງ​ຮາກ​ຖານ​ການ​ເມືອງຕາມຈຸດຫຼໍ່ແຫຼມ ຍັງມີລັກສະນະແບບລວມໆ, ເປັນຕົ້ນແມ່ນການປຸກລະດົມຄົ້ນຂວາຍພໍ່ແມ່ປະຊາຊົນບັນດາເຜົ່າ ເຂົ້າຮ່ວມໃນວຽກງານປ້ອງກັນຊາດ-ປ້ອງກັນຄວາມສະຫງົບທົ່ວປວງຊົນຮອບດ້ານຍັງເຮັດບໍ່ທັນເລິກເຊິ່ງ, ຈິ່ງເຮັດໃຫ້ຄວາມຮັບຮູ້ເຂົ້າໃຈຂອງປະຊາຊົນ ຍັງ ບໍ່ທັນສູງເຊິງມັນສະແດງອອກ ໃນວຽກງານການສ້າງຄອບຄົວ ແລະ ບ້ານປ້ອງກັນຄວາມສະຫງົບດີ, ມີບາງເມືອງຍັງບໍ່ທັນເຮັດໄດ້ຢ່າງຕໍ່ເນືອງ.
3. ວຽກ​ງານ​ຄຸ້ມ​ຄອງ​ສໍາມະ​ໂນ​ຄົວ​ເຖິ່ງ​ແມ່ນ​ວ່າການຂຶ້ນ​ທະບຽນ ​ແລະ ​ຄຸ້ມ​ຄອງ​ສໍາມະ​ໂນ​ຄົວໃນ​ທົ່ວ​ແຂວງ​ໄດ້​ມີ​ການ​ປັບປຸງຕະຫຼອດ​ມາແລ້ວ​ກໍ່ຕາມ, ​ແຕ່​ຍັງ​ມີ​ບາງ​ເມືອງ, ບາງ​ກຸ່ມ​ຍັງ​ມີການ​ລັກ​ປອມ​ແປງ​ເອກະ​ສານ​ຂຶ້ນ​ທະບຽນ​ສໍາມະ​ໂນ​ຄົວ​, ໂດຍ​ທີ່ບໍ່ຖືກຕ້ອງຕາມ​ລະບຽບຫຼັກການ​ ເປັນຕົ້ນ ແມ່ນການຂຶ້ນທະບຽນສຳມະໂນຄົວລາວໃຫ້ຄົນຕ່າງປະເທດ ( ຄົນໄທ, ຫວຽດນາມ ແລະ ຈີນ), ນອກຈາກນີ້ການກຳສະພາບການເໜັງຕິງຂອງພົນລະເມືອງຍັງບໍ່ທັນສັດເຈນ.
4. ການ​ອອກ​ບັດປະ​ຈໍາ​ຕົວ​ປະຊາຊົນ​ໄດ້​ຕອບ​ສະໜອງ​​ຕາມ​ຄວາມ​ຮຽກ​ຮ້ອງ​ຕ້ອງການ ​ຂອງພໍ່ແມ່ປະ ຊາຊົນໃນທຸກຂົງເຂດໄດ້ດີ​, ແຕ່ຂອດການກວດກາບັນດາເອກະສານ, ສອບປະຫວັດການເຄື່ອນໄຫວຂອງພົນລະເມືອງຍັງບໍ່ທັນເຮັດໄດ້ດີ,ຈິງເຮັດໃຫ້ການອອກບັດປະຈຳຕົວມີບາງຄັ້ງບໍ່ຖຶກຕ້ອງຕາມລະບຽບການ.
5. ການຄຸ້ມຄອງອາຊີບ-ພາຫະນະ​ພິ​ເສດ​​ ເຖິງແມ່ນ​ວ່າ​ໄດ້​ມີ​ນິຕິ​ກໍາ​ທີ່​ເປັນ​ພື້ນຖານໃນການຈັດຕັ້ງປະຕິບັດໃນການຊຸກຍູ້ປຸກລະດົມພໍ່ແມ່ປະຊາຊົນເຂົ້າຮ່ວມການເກັບກູ້ອາວຸດລ່າເນື້ອ ແລະ ວັດຖຸທີສາມາດ ຜະລິດເປັນອາວຸດໄດ້, ແຕ່ມີບາງເມືອງຍັງເຮັດບໍ່ທັນໄດ້ເຊິງມັນສະແດງອອກເຊັນ: ມີບາງເມືອງຍັງມີປືນ ລັກລັ່ນຍິງກັນ, ເຊິ່ງພາໃຫ້ເສຍທັງຊີວິດ ແລະ ຊັບສິນຂອງປະຊາຊົນບັນດາເຜົ່າ.
6. ການປັບປຸງ ປກສ ບໍລິການປະຊາຊົນ, ປກສ ບ້ານ: ໄດ້​ຮັບ​ການ​ປັບປຸງ, ປະສານສົມທົບຫັນກຳ ລັງຂອງແຂວງລົງກໍ່ສ້າງຮາກຖານການເມືອງ ແລະ ເປິດຝຶກອົບຮົມ ປກສ ບ້ານໃນທຸກປີ ແຕ່ຄຸນນະ ພາບຂອງວຽກງານບໍ່ທັນສູງ ເຊັນ: ການກຳສະພາບປະກົດການຫຍໍ້ທໍ້ຢູ່ຮາກຖານບ້ານຕາມຈຸດຫຼໍ່ແຫຼມ ຍັງບໍ່ທັນກຳໄດ້.
7. **ສາຍ​ເຫດ​ທີ່​ພາ​ໃຫ້​ມີຈຸດດີ, ຈຸດອ່ອນ ແລະ ບົດຮຽນຖອດຖອນໄດ້.**

**1. ສາຍ​ເຫດ​ທີ່​ພາ​ໃຫ້​ດີ.**

- ຍ້ອນການຊີ້ນຳ-ນຳພາຢ່າງໃກ້ສິດຈາກຄະນະພັກ, ຄະນະກອງບັນຊາການ ປກສ ແຂວງ ຍ້ອນ ຄວາມຕັດສິນໃຈສູງຂອງຄະນະພັກ, ຄະນະຫ້ອງ, ກອງບັນຊາການ ປກສ ເມືອງ, ຕະຫຼອດຮອດ ພະນັກງານ-ນັກຮົບມີແນວຄິດອຸ່ນອ່ຽງ, ທຸ່ນທ່ຽງ, ມີແນວຄິດຫຼັກໝັ້ນ, ມີຄວາມສາມັກຄີເປັນເອກະ ພາບ, ພ້ອມທັງເຮັດສຳເລັດໜ້າທີວຽກງານ.

- ​ຄະນະ​ພັກ - ຄະນະ​ຫ້ອງ, ​ກອງ​ບັນຊາ​ການ ປກສ ​ເມືອງ, ​ບັນດາພະ​ແນ​ກຍາມໃດກໍ່ໄດ້ເອົາ​ໃຈໃສ່​ຄົ້ນຄ້ວາ ​ວາງ​ແຜນການໂຄງການ, ລົງຊີ້ນຳບັນຊາຕົວຈິງຢູ່ແຕ່ລະຂົງເຂດວຽກງານ, ລົງເລິກໃກ້ສິດຕິດ​ແທດກັບວຽກງານຕົວຈິງທັງມີການປັບປຸງແບບແຜນວິທີການເຮັດວຽກຢູ່ແຕ່ລະພະແນກລົງຮອດຮາກ ຖານຕາມ​ສະພາບຄວາມ​ເປັນ​ຈິງ​ຂອງ​​ແຕ່ລະທ້ອງ​ຖິ່ນ.

- ພະນັກງານ-ນັກຮົບ​ສ່ວນຫຼາຍ ໄດ້ມີການຫັນປຽນໄປໃນທາງທີ່ດີຢ່າງຕັ້ງໜ້າ, ມີຄວາຮັບຜິດ ຊອບສູງໃນການປະຕິບັດວຽກງານວິຊາສະເພາະ, ມີນຳໃຈເສຍສະຫຼະອົດທົນຜ່ານຜ່າຄວາມຫຍຸ້ງຍາກ.

**2. ສາຍ​ເຫດ​ທີ່​ພາ​ໃຫ້​ອ່ອນ.**

- ການກຳແໜ້ນເນື້ອໃນ 4 ຄາດໝາຍ, 4 ບຸກທະລຸກ ແລະ ບັນດາວຽກງານທີ່ວາງອອກ ຢູ່ບາງພະ

ແນກ, ບາງຮາກຖານການຈັດຕັ້ງປະຕິບັດຍັງບໍ່ທັນເລິກເຊິງ ແລະ ບໍ່ລະອຽດເທົ່າທີຄວນ, ການຊີ້ນຳບັນຊາ

ຢູ່ ບັນດາພະແນກ, ບັນດາຮາກຖານ ຍັງບໍ່ທັນຖືເປັນບັນຫາສຳຄັນໃນການຄົ້ນຄ້ວາ ເຊື່ອມຊືມ ແລະ ການນຳ ໄປຈັດຕັ້ງປະຕິບັດໃຫ້ປະກົດຜົນເປັນຈິງ.

- ​ພະນັກງານ-ນັກຮົບຈໍານວນ​ໜື່ງ ຍັງ​ບໍ່​ທັນ​ເຂົ້າ​ໃຈ​ແຈ້ງຕໍ່ໜ້າ​ທີ່​ວຽກ​ງານ​ຂອງ​ຕົນ, ຂາດ​ການ​ຄົ້ນຄວ້າ​ຮໍ່າ​ຮຽນ, ຂາດ​ສະຕິ​ຕໍ່​ການຈັດ​ຕັ້ງ ​ແລະ ຄວາມ​ຮັບຜິດຊອບ​ຕໍ່ໜ້າທີ່ວຽກງານ​ ຍັງ​ບໍ່​ທັນ​ມີ​ແບບ​ແຜນ​ທີ່​ດີ.

- ​ອໍານາດ​ການ​ປົກຄອງ​ທ້ອງ​ຖິ່ນ ​ແລະ ປະຊາຊົນ​ບັນ​ດາ​ເຜົ່າຈໍານວນໜຶ່ງ ຍັງ​ບໍ່​ທັນ​​​ເຂົ້າ​ໃຈ​ແຈ້ງຕໍ່​

ແນວທາງ​ນະ​ໂຍບາຍ​ຂອງ​ພັກ, ກົດໝາຍ​ຂອງ​ລັດ, ໂດຍ​ສະ​ເພາະ​ແມ່ນ​ແນວທາງ ປ້ອງ​ກັນຊາ​ດ, ປ້ອງ​

ກັນ​ຄວາມ​ສະຫງົບ ​ແລະ ຖື​ເອົາ​ວຽກ​ງານ​ດັງ​ກ່າວ​ນີ້​ເປັນຄວາມ​ຮັບຜິດຊອບ ​ຂອງ​ເຈົ້າໜ້າ​ທີ່​​ແຕ່ພຽງ​ຝ່າຍ​ດຽວ, ຍັງ​ບໍ່​ທັນ​ປະກອບສ່ວນ​ຢ່າງ​ຕັ້ງໜ້າຕໍ່​ກັບ​ການ​ປົກ​ປັກ​ຮັກສາ​ຄວາມ​ສະຫງົບ ​ຢູ່​ພາຍ​ໃນບ້ານ​ຊ່ອງຂອງ​ຕົນ.

1. **ບາງ​ບົດຮຽນ​ຖອດ​ຖອນ​ໄດ້.**
2. ຖື​ເປັນ​ບັນຫາ​ສໍາຄັນຕໍ່​ກັບ​ການສຶກສາ​ອົບຮົມ​ການ​ເມືອງ​ນໍາພາ​ແນວ​ຄິດ, ປັບປຸງ​ທັດສະນະຄຸນ ສົມບັດ​ສິນ​ທໍາປະຕິວັດ,​ ໂຄສະນາເຜີຍແພມູນ​ເຊື້ອ​ຂອງກໍາລັງ ​ແລະ ​ເຊື່ອມ​ຊືມນິຕິ​ກໍາ​ຕ່າງໆ​​ໃຫ້​ພະ ນັກງານນັກຮົບ​ໃນ​ແຕ່ລະ​ໄລຍະ​ຢ່າງ​ຕໍ່​ເນື່ອງ​ ​ແລະ ທັນ​ສະພາບ​ການ.
3. ​ຍົກ​ສູງ​ບົດ​ບາດ​ການ​ຊີ້​ນໍາ-ນໍາພາ​ຢ່າງຮອບດ້ານຂອງ​ຄະນະພັກ, ຄະນະ​ບັນຊາ​​ແຕ່ລະຂັ້ນ​ ​ແລະ ເພີ່ມ​ທະວີ​ຄວາມ​ສາມັກຄີ​ເປັນ​ເອກະ​ພາບ​ພາຍ​ໃນ​ໃຫ້​ມີ​ຄວາມ​ໜັກ​ແໜ້ນ​.
4. ຕ້ອງ​ຖື​ເອົາການ​ກວດກາ​ເປັນ​ເນື້ອ​ໃນ​ພື້ນຖານຕົ້ນຕໍ​, ຕໍ່ກັບການຈັດ​ຕັ້ງ​ປະຕິບັດ​ ​ແລະ ປັບປຸງແຕ່ລະ​ໜ້າ​ວຽກ​ຂອງ​ວິຊາ​ສະ​ເພາະ​ຕ່າງໆຕິດ​ພັນ​ກັບ​ການ​ສ້າງ​ພະນັກງານ​ວິຊາ​ການພະນັກງານ​ບັນຊາ​ໃນຮາກຖານທອງຖິ່ນເປັນຕົ້ນຕໍ່.
5. ເອົາ​ໃຈ​ໃສ່​ປັບປຸງກົງຈັກ​ການຈັດ​ຕັ້ງ ແຕ່ລະ​ຂັ້ນ​ໃຫ້​​ເຂັ້ມ​ແຂງ, ຈັດ​ວາງພະນັກງານ​​ໃຫ້​ສອດຄ່ອງຕາມຄວາ​ມ ຮູ້ຄວາມ​ສາມາດ ​ແລະ ຈຸດ​ພິ​ເສດ​ແຕ່ລະ​ທ້ອງ​ຖິ່ນ.

**ພາກ​ທີ II**

**ທິດ​ທາງ​ແຜນການ ປີ 2016**

ຈາກສະພາບ​ຂອງໂລກ, ພາກ​ພື້ນ​ ​ແລະ ພາຍ​ໃນ​ປະ​ເທດ​ຄື​ດັ່ງ​ທີ່​ໄດ້​ຕີ​ລາຄາ​ຢູ່​ໃນ​ບົດສະ ຫຼຸບ​ ໃນ​ໜຶ່ງ​ປີ​ທີ່​ຜ່ານນັ້ນ​ເຫັນ​ວ່າ:ສະພາບ​ການ​ດັ່ງກ່າວ​ ຍັງຈະ​ສືບ​​ຕໍ່​ຜັນ​ແປ​ໄປ​ຢາງ​ສັບສົນ ​ແລະ ຈະສືບ​ຕໍ່​ສົງ​ຜົນ​ກະທົບ​ດ້ານ​ຫຍໍ້​ທໍ້​ຕໍ່​ປະ​ເທດ​ພວກ​ເຮົາ​ຢ່າງ​ຕໍ່​ເນື່ອງ, ດັ່ງນັ້ນເພື່ອເປັນການສືບຕໍ່ເຮັດໜ້າທີ່ປົກປັກຮັກສາຄວາມສະຫງົບ, ຄວາມເປັນລະບຽບຮຽບຮ້ອຍຂອງສັງຄົມເວົ້າລວມ, ເວົ້າສະເພາະ ແມ່ນວຽກງານຄຸ້ມຄອງສໍາມະໂນຄົວ ແລະ ກໍ່ສ້າງຮາກຖານຢູ່ແຂວງຫຼວງພະບາງໃຫ້ມີປະສິດທິຜົນສູງ ແລະ ມີຄວາມເປັນເອກະພາບໃນການຈັດຕັ້ງປະຕິບັດ, ຫ້ອງຄຸ້ມຄອງສໍາມະໂນຄົວ ແລະ ກໍ່ສ້າງຮາກຖານ ປກສ ແຂວງຫຼວງພະບາງຈິ່ງ​ໄດ້​ວາງ​ທິດ​ທາງແຜນການ​ເຊິ່ງມີ​ລາຍ​ລະອຽດ​ດັ່ງ​ນີ້:

1. **ບັນດາ​​ເນື້ອ​ໃນວຽກ​ງານ​ທີ່​ຈະ​ຕ້ອງ​ສຸມ​ໃສ່​ຈັດ​ຕັ້ງ​ປະຕິບັດ.**

**ກ. ສືບ​ຕໍ່​ຈັດຕັ້ງປະຕິບັດ 4 ຄາດໝາຍ:**

**1.** ປະຕິດບັດຕາມ 4 ໜ້າທີ່, 4 ການພົວພັນ ແລະ 4 ຈຸດສຸມຂອງກອງບັນຊາການ ປກສ ແຂວງ ວ່າງ ອອກໃຫ້ປະກົດຜົນເປັນຈິງໃນວຽກງານວິຊາສະເພາະ.

**2.** ຮັກສາ​ຄວາມ​ສະຫງົບ, ຄວາມ​ເປັນ​ລະບຽບ​ຮຽບຮ້ອຍ​ຂອງ​ສັງຄົມ, ຕັ້ງໜ້າ​ແກ້​ໄຂ​ປະກົດ​ການຫຍໍ້​ທໍ້​ຕ່າງໆ​ໃຫ້​ລຸດນ້ອຍ​ຖອຍລົງເທື່ອລະກ້າວ​.

**3.** ປັບປຸງ ​ແລະ ກໍ່ສ້າງ​ຕາໜ່າງກໍາລັງ​ປ້ອງ​ກັນ​ຄວາມ​ສະຫງົບ​ຢູ່​ຂັ້ນພື້ນຖານ​ໃຫ້​ມີ​ຄວາມ​ເຂັ້ມ​ແຂງ ໜັກ​ແໜ້ນທາງ​ດ້ານການ​ເມືອງ, ມີ​ລະບຽບ​ວິ​ໄນ​ເຂັ້ມງວດ ​ແລະ ມີ​ຄວາມ​ຊໍານິ​ຊໍານານ​ດ້ານ​ວຽກ​ງານ​ວິຊາ​ສະ​ເພາະ​ດີ​ຂຶ້ນ​ກວ່າ​ເກົ່າ, ໂດຍສະເພາະແມ່ນສຸມໃສ່ວຽກງານສ້າງຄອບຄົວ ແລະ ບ້ານປ້ອງກັນຄວາມສະ

ຫງົບໃຫ້ໄດ້ 65% ໃນທົ່ວແຂວງ.

4.ປັບປຸງ, ຄຸ້ມຄອງລາຍຈ່າຍຕາມລະບຽບຫຼັກການ ເພື່ອຮັບໃຊ້ໃຫ້ແກ່ການເຄື່ອນໄຫວວຽກງານວິຊາສະເພາະໃນແຕ່ລະໄລຍະ ເພື່ອຕອບສະໜອງຄວາມຕ້ອງການໃຫ້ທ່ວງທັນກັບສະພາບການ.

**ຂ. ສຸມໃສ່ປະຕິບັດ 4 ບຸກທະລຸ.**

1. ຕ້ອງບຸກທະລຸໃຫ້ໄດ້ທາງດ້ານຈິນຕະນາການ, 2. ຕ້ອງບຸກທະລຸຢ່າງແຂງແຮງດ້ານການພັດທະນາ

ຊັບພະຍາກອນມະນຸດ, 3. ຕ້ອງບຸກທະລຸໃນການແກ້ໄຂລະບອບລະບຽບການບໍລິຫານຄຸ້ມຄອງ, 4. ຕ້ອງບຸກທະລຸໃນການແກ້ໄຂຄວາມທຸກຍາກຂອງພະນັກງານ.

**ຄ. ວຽກງານວິຊາ​ສະ​ເພາະ**

1. ສຸມໃສ່ວຽກງານການ​ສຶກສາ​ອົບຮົມ​ການ​ເມືອງ​ແນວ​ຄິດ​ໃຫ້​ພະນັກງານ-ນັກຮົບ,​ໂດຍ​ນໍາ​ເອົາ​ແນວ ທາງ​ນະ​ໂຍບາຍ​ຂອງ​ພັກ-ລັດ, ​ເວົ້າສະ​ເພາະ​​ແມ່ນ​ເອ​ກະສາ​ນ 3 ທາດ​ແທ້ 7 ມູນເຊື້ອ ​ຂອງ​ກໍາລັງ ປກສ ​ເພື່ອ​ຍົກ​ສູງ​ຄຸນທາດ​ການ​ເມືອງ, ຄວາມ​ຊື່ສັດ​ບໍລິສຸດ, ປອດໃສຂາວສະອາດ, ມີລະບຽບວິໄນ ແລະ ຄວາມຈົງຮັກພັກດີຕໍ່ພັກ, ຕໍ່ປະຊາຊົນ.

**2.** ສືບຕໍ່​ຫັນ​​ເອົາກໍາລັງ​ຂອງ​ແຂວງ ສົມທົບ​ກັບກໍາລັງ​ຂອງ​ເມືອງ​ ລົງ​ກໍ່ສ້າງ​ຮາກ​ຖານ​, ປັບປຸງ​ວຽກ​ງານ​ປ້ອງ​ກັນ​ຄວາມ​ສະຫງົບ, ​ເມືອງ​ຫຼວງພະ​ບາງ, ຕິດ​ພັນ​ກັບ​ການ​ປັບປຸງ ປກສ ບໍລິ ການ​ປະຊາຊົນ​ ປກສ

ບ້ານໃຫ້ມີຄວາມເຂັ້ນແຂງ.

**-** ສືບຕໍ່ຊຸກຍູ້, ຕິດຕາມ, ການຊີ້ນຳຂອງກອງ​ບັນຊາ​ການ ປກສ ​ເມືອງ,ຊີ້ນຳ ປກສ ບໍລິການ​ປະຊາຊົນ ໃນການຈັດຕັ້ງປະຕິບັດການປະເມີນວຽກງານການສ້າງຄອບຄົວ ແລະ ບ້ານປ້ອງກັນຄວາມສະຫງົບ ແລະ ການຈົດທະບຽນປະຫວັດບຸກຄົນ, ການເອົາຂໍ້ມູນເພື່ອກຽມພ້ອມ ເຂົ້າໃນໂຄງ ການຄຸ້ມຄອງສຳມະໂນຄົວ ແລະ ອອກບັດປະຈຳຕົວດ້ວຍລະບົບທີ່ທັນສະໄໝ.​

**3.** ສົມທົບ​ກັບ​ກອງ​ບັນຊາ​ການ ປກສ ​ເມືອງ ລົງກວດກາ, ຊີ້​ນໍາ-ນໍາພາ ປກສ ບໍລິການ​ປະຊາ ຊົນ​​ໃນ​ການຈັດ​ຕັ້ງ​ປະຕິບັດ​ພາລະ​ບົດບາດ, ສິດ ​ແລະ ໜ້າ​ທີ່​ຂອງ​ຕົນ ເພື່ອ​ເຮັດໃຫ້​ກໍາລັງ​ດັ່ງກ່າວ ມີ​ຄວາມ​ໜັກ

ແໜ້ນ, ເຂັ້ມ​ແຂງ ​ແລະ ສາມາດເປັນ​ຕົວ​ແທນ​ໃຫ້​ແກ່​ກໍາລັງປ້ອງ​ກັນ​ຄວາມ​ສະຫງົບ​ທຸກຂັ້ນທີ່​ລົງ​ປະ​ຈໍາຢູ່​ຂັ້ນຮາກ​ຖານ.

**-** ຂຶ້ນ​ແຜນ​ນໍາ​ສະ​ເໜີ​ຂັ້ນ​ເທິງ​ເພື່ອ​ປະກອບ​ກໍາລັງ ປກສ ບໍລິການ​ປະຊາຊົນໃຫ້​ພຽງພໍ​ກັບ​ຄວາມ​ຕ້ອງການ ແລະ ປະກອບພາຫະນະ, ວັດຖຸ​ອຸປະກອນຮັບ​ໃຊ້​ໃຫ້​ແກ່​ກໍາລັງດັ່ງກ່າວ ໃນການປະຕິບັດໜ້າທີ່ວຽກງານວິຊາສະເພາະ

**-** ສືບ​ຕໍ່​ປັບປຸງ, ຝຶກ​ອົບຮົມ ປກສ ບ້ານໃຫ້​ໄດ້**​**​ເມືອງ​ລະ 1 ກຸ່ມ/ຄັ້ງ, ນໍາພາ,ຊຸກຍູ້​ອໍານາດການປົກຄອງ ບ້ານ​ສ້າງ​ກອງ​ທືນ ປກສ ບ້ານໃຫ້​ໄດ້ຄົບ​ທຸກ​ບ້ານ ​ແລະ ຈັດ​ຊື້​ເຄືອງແບບໃຫ້​ ປກສ ບ້ານ​.

**4.** ກວດກາ, ປັບປຸງ, ຄຸ້ມ​ຄອງ​ການ​ຂຶ້ນ​ທະບຽນ​ສໍາມະ​ໂນ​ຄົວ ແລະ ຄຸ້ມຄອງສຳນວນສຳເນົາເອກະສານ ໃຫ້ຖືກຕ້ອງຕາມຫຼັກການວິຊາສະເພາະ ແລະ ກົດໝາຍ ຢູ່ບັນດາເມືອງ​ໃຫ້​ມີ​ຄວາມ​ໜັກແໜ້ນ, ສອດ​ຄອງ​ຕາມ​ລະບຽບ​, ຫຼັກການ​ຂອງ​ວິຊາ​ສະ​ເພາະ ​ແລະ ກົດໝາຍ​ໃນ​ແຕ່ລະ​ໄລຍະ.

**-** ເພີ່ມທະວີການຄຸ້ມຄອງການເໜັງຕີງຂອງພົນລະເມືອງໃຫ້ເຂັ້ມງວດ, ຫັດກຸ່ມ ແລະ ສັດເຈນຂຶ້ນກົ່ວເກົ່າເປັນຕົ້ນ: ການເກີດ, ການ​ເສຍ​ຊີວິດ, ການໂຍກຍ້າຍໄປ-ມາ, ມີໜ້າຊົ່ວຄາວ ແລະ ບໍ່ມີໜ້າຊົ່ວຄາວ.

**-** ສືບຕໍ່ກວດກາ,ປັບປຸງດັດແກ້ ແລະ ຂຶ້ນທະບຽນສຳມະໂນຄົວ(ຕິດປ້າຍເຮືອນ)ຢູ່ບັນດາ​ເມືອງບ້ານ ແລະ

ຄອບຄົວ​ ທີ່ຍັງ​ບໍ່​ທັນ​ມີ​ປ້າຍ​ເຮືອນ ຫຼື ມີແລ້ວແຕ່ມີການປ່ຽນແປງອື່ນໆຕາມການສະເໜີ ຂອງບັນດາເມືອງ.

**5.** ສືບ​ຕໍ່ອອກບັດ ແລະ ​ຄຸ້ມ​ຄອງ​ການອອກ​ບັດປະ​ຈໍາ​ຕົວ​ປະ​ຊາຊົນ​​ໃຫ້​ຖືກຕ້ອງ, ສັດ​ເຈນບົນ​ພື້ນຖານ ​ຫຼັກການ​ຂອງ​ວິຊາ​ສະ​ເພາະ,ສະກັດ​ກັ້ນ ​ແລະ ​ແກ້​ໄຂ​ຢ່າງ​ທັນ​ການ​ຕໍ່​ກັບ​ການ​ອອກ​ບັດປະ​ຈໍາ​ຕົວ​ໃຫ້​ບຸກຄົນທີ່​​ໄດ້ຂຶ້ນ​ສໍາມະ​ໂນ​ຄົວ​ໂດຍ​ທີ່​ບໍ່​ຖືກຕ້ອງ ແລະ ການ​ປອມ​ແປງ​ເອກະສານ​ຕ່າງໆ.

**-** ປົກປັກຮັກສາ, ກວດກາບູລະນະສອມແປງ​ພາຫະນະ, ວັດຖຸ​ອຸປະກອນ ​ແລະ ເຄື່ອງມືຕ່າງໆ…ທີ່​ ຮັບ​ໃຊ້​ໃຫ້​ແກ່​ການ​ອອກ​ບັດປະ​ຈໍາ​ຕົວໃຫ້​ນຳໃຊ້ໄດ້ດົນ ແລະ ຕອບ​ສະໜອງ​ໄດ້​ຕາມ​ຄວາມ​ຮຽກຮ້ອງ​ຕ້ອງການ​ຂອງ​ພົນລະເມືອງ.

**-** ປະສານ​ສົມທົບ ​ແລະ ​ເອື້ອ​ອໍານວຍ​ຄວາມ​ສະດວກ​​ໃຫ້ແກ່ ໂຄງການຄຸ້ມ​ຄອງ​ພົນລະ​ເມືອງ​ດ້ວຍ​ລະ ບົບທີ່​ທັນ​ສະ​ໄໝ ຂອງກົມຄຸ້ມຄອງສໍາມະໂນຄົວ ແລະ ກໍ່ສ້າງຮາກຖານ.

**6.** ກວດກາ, ຂຶ້ນ​ບັນຊີ, ຄຸ້ມ​ຄອງ​ບັນດາ​ວຽກ​ງານ​ ທີ່​ແມ່ນເປົ້າ​ໝາຍ ຂອງ​ການ​ຄຸ້ມ​ຄອງອາຊີບ ​ແລະ ພາຫະນະ​ພິ​ເສດ​ໃຫ້​ຖືກຕ້ອງ​, ສັດ​ເຈນ ​ແລະ ຄົບ​ຖ້ວນ ຕາມ​ຫຼັການ​ວິຊາ​ສະ​ເພາະ ​ແລະ ກົດໝາຍ ​ໂດຍ​ສະເພາະແມ່ນການຊຸກຍູໃຫ້ບັນດາ ປກສ ເມືອງ ລົງ​​ກວດກາ​, ຄຸ້ມ​ຄອງບັນດາ​ທາດ​ແຕກທາດລະ​ເບີດ, ​ອາ ວຸດ​ລ່າ​ເນື້ອບັນດາ​ວັດຖຸ​ອຸປະກອນ​ທີ​ສາມາດ​ຜະລິດ​ອາວຸດ​ໄດ້, ເພື່ອເກັບກູ້ທອ້ນໂຮມ.

- ສົມທົບກັບບັນດາພະແນກ, ບັນດາຂະແໜງການ ແລະ ອົງການທີກ່ຽວຂອງ ໃນເທດສະບານ ເມືອງຫຼວງພະບາງ ເພື່ອລົງກວດກາ ແລະ ຂຶ້ນທະບຽນຄຸ້ມຄອງການນຳໃຊ້ກາປະທັບ ໃຫ້ຖືກຕ້ອງຕາມ

ລະບຽບຫຼັກການ.

1. **ມາດ​ຕະການ​​ໃນ​ການຈັດຕັ້ງປະຕິບັດ.**

1, ຄະນະ​ພັກ-ຄະນະ​ບັນຊາ​ແຕ່ລະຂັ້ນ​ຕ້ອງນໍາ​ເອົາ​ແຜນການ​ດັ່ງ​ກ້າວ​ໄປ​ຈັດຕັ້ງ​ຜັນຂະຫຍາຍ,ຫັນ ເປັນ

ແຜນການອັນລະອຽດແຕ່ລະໜ້າວຽກ ແລະ ມີວິທີການຈັດຕັ້ງປະຕິບັດດ້ວຍຄວາມເໝາະສົມ.

2, ເພີ່ມທະວີການຕິດຕາມ, ກວດກາຂອງຄະນະ​ພັກ-ຄະນະ​ບັນຊາ​ແຕ່ລະຂັ້ນ ຕໍ່ກັບການຈັດຕັ້ງປະຕິ ບັດແຕ່ລະວຽກງານ, ນັບທັງຖັ້ນແຖວກໍາລັງທີ່ຂຶ້ນກັບຄວາມຮັບຜິດຊອບຂອງຕົນ ເພື່ອເປັນການສະກັດກັ້ນບໍ່ໃຫ້ພະນັກງານມີການກະທໍາຜິດຈົນເຖິງຂັ້ນປະຕິບັດວິໄນ ຫຼື ດໍາຄະດີຕາມກົດໝາຍ.

3, ຕະຫຼອດໄລຍະແຫ່ງການຈັດຕັ້ງປະຕິບັດແຜນການ ແລະ ບັນດາແຜ່ນກິດດຈະກໍາແຕ່ລະວຽກຕ້ອງ ໄດ້ມີການສະຫຼຸບຖອດຖອນບົດຮຽນ, ຕີລາຄາປະເມີນຜົນ, ພ້ອມທັງມີວິທີການປັບປຸງຢ່າງເໝາະສົມໃນທິດທາງຕໍ່ໜ້າ.

4, ປະຕິບັດລະບອບສ່ອງແສງລາຍງານໃຫ້ເຂັ້ມງວດ, ທັນເວລາ ແລະ ເປັນປົກກະຕິເປັນຕົ້ນ: ຂັ້ນລຸ່ມລາຍງານຂັ້ນເທິງ, ລາຍງານປະຈໍາວັນ, ປະຈໍາອາທິດ, ປະຈໍາເດືອນ, 3 ເດືອນ, 6 ເດືອນ ແລະ 1 ປີ.

**ຫົວໜ້າ​ຫ້ອງ​ຄຸ້ມ​ຄອງ​ສໍາມະ​ໂນ​ຄົວ ​ແລະ ກໍ່ສ້າງ​ຮາກ​ຖານ**